

VLADA REPUBLIKE HRVATSKE

Zagreb, 29. srpnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o izmjenama Odluke o pokretanju postupka za sklapanje Općeg sporazuma o suradnji između Republike Hrvatske i Kraljevine Saudijske Arabije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 7. Zakona o sklapanju i izvršavanju međunarodnih ugovora (Narodne novine, broj 28/96), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_ 2021. godine donijela

**ODLUKU**

**o izmjenama Odluke o pokretanju postupka za sklapanje Općeg sporazuma o suradnji između Republike Hrvatske i Kraljevine Saudijske Arabije**

**I.**

U Odluci o pokretanju postupka za sklapanje Općeg sporazuma o suradnji između Republike Hrvatske i Kraljevine Saudijske Arabije, KLASE 018-05/10-01/04, URBROJA: 5030105-10-1, od 9. travnja 2010. godine, i URBROJA: 5030105-11-1, od 21. rujna 2011. godine, točka V. mijenja se i glasi:

„Pregovori za sklapanje Općeg sporazuma vodit će se diplomatskim putem uz konzultacije s nadležnim tijelima te za vođenje pregovora nije potrebno osigurati dodatna sredstva u državnom proračunu Republike Hrvatske.“

**II.**

Točka VI. mijenja se i glasi:

„Opći sporazum će, u ime Republike Hrvatske, potpisati ministar vanjskih i europskih poslova.“

**III.**

Nacrt općeg sporazuma iz točke IV. Odluke zamjenjuje se novim Nacrtom općeg sporazuma koji je sastavni dio ove Odluke.

KLASA:

URBROJ:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

U okviru nastojanja unaprjeđenja bilateralnih odnosa i suradnje između Republike Hrvatske i Kraljevine Saudijske Arabije, Kraljevina Saudijska Arabija predložila je Republici Hrvatskoj sklapanje dvostranog međunarodnog ugovora kojim bi se uspostavio opći okvir za međusobnu suradnju.

Vlada Republike Hrvatske, na prijedlog Ministarstva vanjskih i europskih poslova, donijela je 9. travnja 2010. Odluku o pokretanju postupka za sklapanje Općeg sporazuma o suradnji između Republike Hrvatske i Kraljevine Saudijske Arabije. U međuvremenu je razmijenjeno više nacrta Sporazuma između Kraljevine Saudijske Arabije i Republike Hrvatske, a prijedlog Odluke usuglašen je i s nadležnim tijelima državne uprave.

Ministarstvo vanjskih i europskih poslova mišljenja je kako bi Opći sporazum o suradnji između Republike Hrvatske i Kraljevine Saudijske Arabije, nakon višegodišnjih nastojanja, trebalo potpisati na nekom od budućih bilateralnih sastanaka na visokoj razini. Opći sporazum predstavlja jedini sporazum koji bi Republika Hrvatska imala s Kraljevinom Saudijskom Arabijom. Sporazum bi omogućio produbljivanje političkog dijaloga između dvije zemlje te otvorio daljnje mogućnosti suradnje i investicija.

Sporazum promiče i podupire suradnju između dviju zemalja u području gospodarstva, trgovine, ulaganja, industrije, znanosti, tehnike, obrazovanja, kulture, informiranja, turizma, mladeži, športa, infrastrukturnih sustava, okoliša, vode i elektroprivrede.

Sporazum ne obavezuje već potiče suradnju u navedenim te ne ograničava mogućnost ostvarivanja suradnje u drugim područjima.

Potpisivanje Općeg sporazuma, nakon višegodišnjih nastojanja, pridonijelo bi produbljivanju odnosa i stvorilo potreban okvir koji omogućava potpisivanje daljnjih ugovora/akata iz različitih područja.

**Točkom I.** Odluke, utvrđuje se izmjena točke V. Odluke o pokretanju postupka za sklapanje Općeg sporazuma, kako bi se, u skladu s činjeničnim stanjem u vezi načina vođenja pregovora, utvrdilo da će se pregovori za sklapanje Općeg sporazuma voditi diplomatskim putem uz konzultacije s nadležnim tijelima te da za vođenje pregovora nije potrebno osigurati dodatna sredstva u državnom proračunu Republike Hrvatske.

**Točkom II.** Odluke, utvrđuje se izmjena točke VI. Odluke o pokretanju postupka za sklapanje Općeg sporazuma, na način da se utvrđuje kako će Opći sporazum, u ime Republike Hrvatske, potpisati ministar vanjskih i europskih poslova.

**Točkom III.** Odluke, utvrđuje se da se Nacrt općeg sporazuma koji je Odlukom od 9. travnja 2010. utvrđen kao osnova za vođenje pregovora, s obzirom na opseg promjena koje je bilo potrebno unijeti, uz ostalo, uzimajući u obzir i činjenicu da je u međuvremenu Republika Hrvatska postala članica Europske unije, zamijeni novim Nacrtom općeg sporazuma.